София. Най-важното е сега лидерите на държавите членки да се съгласят с голямата рамка на новия план за възстановяване. Това каза еврокомисарят по иновациите, научните изследвания, културата, образованието и младежта Мария Габриел в интервю за предаването „Сутрешен блок“ по БНТ.
„Много бързо стана ясно, че ако няма координация и общ подход, много трудно бихме могли да намерим дългосрочен и дълготраен изход от кризата. Това може да се случаи с науката и иновациите и аз се радвам, че срещам единодушие от страна на държавите членки. За ваксините няколко крачки бяха направени напред. Още януари месец имахме готови екипи, които и сега продължават да работят върху ваксина, лечение и диагностични тестове. Две европейски компании са сред най-напредналите в тази посока и се радвам, че успяхме да им окажем критична подкрепа и те работят в оптимални условия. Беше важно да направим обща платформа за споделяне на данни. Миналия месец излязохме с обща европейска стратегия за ваксини, която предвижда следващите етапи. ЕК каза, че нашият подход е да осигурим разпространение на това, което ще произведем или намерим в Европа, до всички без разлика от богати и не толкова богати държави. Ваксина се разработва и никой няма гаранция дали тя ще бъде намерена или не, но трябва да предвидим момента, в който ще има необходимост от производствен капацитет, за да може в този момент компаниите да не усещат чужд натиск“, каза Габриел.
„За 4 месеца само в моя ресор с екипа ми сме мобилизирали 1 млрд. евро. Друга голяма крачка беше Световната донорска конференция, която събра 16 млрд. евро. Изпратихме много силно послание – когато се мобилизира капацитет и талант, когато средствата са ясно насочени и дефинирани за какво да бъдат използвани и когато има яснота в механизма, по който ще се разпределят, това предизвиква доверие, мобилизация и доведе до такъв добър резултат. Идеята е да бъдем отворени, защото вирусът показа, че не познава граници“, посочи тя.
„ЕК предприе тази стъпка да предложи новият план за възстановяване със 750 млрд., от които 500 грантове и 250 под формата на кредити. Най-важното е сега лидерите на държавите членки да се съгласят с тази голяма рамка, защото тя ще покаже дали сме си извели поука от кризата. Тя ни показва, че ако не сме солидарни, не инвестираме стратегически в сектори, които носят добавена стойност и не дадем гъвкавост на държавите да използват средствата в зависимост от националните си реалности, много трудно бихме се справили. С нетърпение очаквам това решение, за да може държавите да напреднат максимално с националните стратегии. Над 12 млрд. евро са предвидени за България“, допълни тя.